**Dôvodová správa**

**A. Všeobecná časť**

Nariadenie vlády Slovenskej republiky č. 50/2002 Z. z. obsahuje v § 8 prechodné ustanovenie, ktorým bola znížená sadzba úhrad za vydobyté nerasty, z ktorých možno priemyselne vyrábať kovy, s výnimkou rúd zlata a striebra a za lignit a uhlie, a to zo sadzby 2 % uvedenej v prílohe č. 2 nariadenia vlády na sadzbu 0,1 %.

Zníženie riadnej sadzby trvá od roku 2004. Pre ďalšie časovo neobmedzené trvanie zníženej sadzby úhrady za vybrané vydobyté nerasty, t. j. úhrady za ťažbu primárnej nerastnej suroviny, ktorá v zmysle článku 4 Ústavy SR je vlastníctvom Slovenskej republiky, nie sú dané objektívne dôvody. Je preto potrebné zrovnoprávniť subjekty naprieč sektorom ťažby nerastných surovín.

Zavádza sa preto časové ohraničenie trvania zníženia sadzby úhrady, a to s prihliadnutím na špecifickosť problematiky ťažby domáceho hnedého uhlia v Slovenskej republike vo vzťahu k ukončeniu podpory výroby elektriny z domáceho uhlia v elektrárni Nováky podľa uznesenia vlády č. 580 z 12. decembra 2018 do roku 2023. Dôvodom odlišného stanovenia termínu zmeny sadzby za lignit a uhlie zo súčasných 0,1 % na 2 % s platnosťou od roku 2024 je, že jej skoršie zvýšenie by sa negatívne premietlo do nákladov na výrobu elektriny z domáceho uhlia vo všeobecnom hospodárskom záujme a súvisiacej regulovanej tarify, ktorá je súčasťou tarify za prevádzkovanie systému, a teda do koncových cien elektriny u odberateľov.

Časové obmedzenie platnosti znížených kategórií sadzieb bude mať pozitívny dopad na štátny rozpočet. Úhrady sú príjmom Environmentálneho fondu, ktorého správu vykonáva Ministerstvo životného prostredia SR. Doplnenie časového ohraničenia bude mať negatívny dopad na úzku skupinu podnikateľských subjektov, ktorí budú po nadobudnutí účinnosti nariadenia v novom znení platiť riadnu sadzbu úhrad za vydobyté nerasty, z ktorých možno priemyselne vyrábať kovy, s výnimkou rúd zlata a striebra a za lignit a uhlie. Zároveň však bude mať predložený návrh nariadenia celkový pozitívny dopad na podnikateľské prostredie, pretože dôjde k odstráneniu prechodného zvýhodnenia vybranej skupiny podnikateľských subjektov, a tým dôjde k ich zrovnoprávneniu naprieč sektorom ťažby nerastných surovín.

Návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

**B. Osobitná časť**

K Čl. I

Dopĺňa sa časové ohraničenie platnosti zníženia sadzby úhrad za vydobyté nerasty, z ktorých možno priemyselne vyrábať kovy, s výnimkou rúd zlata a striebra a za lignit a uhlie do konca roka 2020. Zároveň sa dopĺňa časové ohraničenie platnosti zníženia sadzby úhrad za uhlie a lignit do konca roka 2023.

K Čl. II

Účinnosť nariadenia vlády sa navrhuje od 30. decembra 2020.